Schweiz: Sex uden kondom er voldtægt
13. januar 2017 Tobias Petersen 0 kommentarer kondom, samtykke, Schweiz, sex, Tinder, voldtægt
En franskmand fjernede kondomet, mens han havde sex med en schweizisk kvinde. Det koster ham nu en dom for voldtægt og 12 måneders betinget fængsel. Billede: Arkivfoto.
47-årig mand idømt 12 måneders betinget fængsel for at have fjernet kondom under sex.
En 47-årig mand fik i 2015 kontakt til en kvinde på Tinder, og da parret mødtes anden gang, havde de sex sammen.
Manden, som er fra Frankrig, havde iført sig kondom, men fjernede det undervejs, uden at kvinden opdagede det.
Det har han nu fået en dom på 12 måneders betinget fængsel for, fortæller nyhedsbureauet RTF.
Kvinden havde forinden insisteret på, at parret skulle bruge kondom, og det lagde juryen vægt på.
Juryen mente, at kvinden på den baggrund ikke ville have samtykket, hvis hun havde vidst, at manden havde fjernet kondomet. Derfor, mente juryen, var der tale om voldtægt.
Norske Dagbladet skriver, at dommen er den første af sin slags i Schweiz og kan komme til at danne præcedens, således at fremtidige sager af samme typer ligeledes vil blive opfattet som voldtægt.
← Evalueringschef: Anonym test diskriminerer kvinder
Satirevideo om feministiske aktivister vækker harme →